## Educació continua la supervisió dels centres educatius afectats per la riuada per a organitzar l’inici de curs 2025-2026

*** El director general de Centres Docents s’ha reunit amb representants de l’IES Alameda d’Utiel, IES Berenguer Dalmau i CEIP Vil·la Romana de Catarroja
* El director general d’Infraestructures ha visitat esta setmana el CEIP Cristóbal Colón de Benetússer, en el qual Conselleria ha invertit 600.000 euros per a la seua reparació**

La Conselleria d’Educació, Cultura, Universitats i Ocupació continua realitzant diferents visites i reunions en els municipis afectats per la riuada per a comprovar que tot estarà a punt per a l’inici de curs 2025-2026, bé en els mateixos centres o, si és el cas, en aules prefabricades mentres este es construïx de nou.

El director general de Centres Docents, Jorge Cabo, es va reunir este dimecres amb representants de l’IES Alameda d’Utiel. A continuació, es va traslladar a Catarroja per a reunir-se amb el director de l’IES Berenguer Dalmau i del CEIP Vil·la Romana.

Durant la visita Cabo va atendre les necessitats de l’IES Alameda d’Utiel, un dels més afectats per la riuada. Mentres es du aterme la rehabilitació i reforma del centre els seus alumnes estudiaran en prefabricades que s’instal·laran en diferents espais del municipi: IES Miguel Ballesteros Viana, CEIP Canónigo Muñoz, CEIP Enrique Rambal i Recinte El Nogueral.

Les prefabricades d’este centre d’Utiel han sigut adjudicades per 527.550,28 euros.

En este sentit, el director general de Centres Docents ha agraït a tots estos centres la cessió temporal dels seus espais, que permetrà acollir les aules prefabriques i poder reubicar els alumnes.

**Centres de Catarroja**

D’altra banda, Jorge Cabo també va visitar Catarroja, a on es va reunir amb el director de l’IES Berenguer Dalmau, centre que va resultar greument danyat per la riuada i l’alumnat de la qual estudiarà en aules prefabricades mentres es construïx el nou institut. L’import d’adjudicació d’estes aules provisionals, que ja estan instal·lades en dos altures, és de 2.690.526,63 euros.

El director general es va reunir també amb la directora del CEIP Vil·la Romana, de la mateixa localitat, per a supervisar les obres de reparació i el centre funcionarà correctament el pròxim mes de setembre. La Conselleria d’Educació ha destinat a la reparació d’este centre 1.956.751,28 euros.

El CEIP Vil·la Romana va ser un dels centres afectats per la riuada i part del seu alumnat va haver de reubicar-se en el CEIP Bertomeu Llorens i CEIP Jaume I El Conqueridor del seu mateix municipi.

**Col·legi de Benetússer**

Per la seua part, el director general d’Infraestructures Educatives, José María Larena, va realitzar este dimarts una visita al CEIP Cristóbal Colón de Benetússer juntament amb l’alcaldessa de la localitat per a comprovar que l’obra, executada a través de Tragsa, està ja finalitzada.

En este centre s’han dut a terme actuacions a través de l’Ajuntament i de la Conselleria d’Educació. Des del Consell s’ha destinat més de 600.000 euros a realitzar diferents obres com el condicionament del terreny, fusteria, treballs sobre la instal·lació elèctrica, lampisteria i gestió de residus, entre altres.

Fecha: 31/07/2025